**ফ্রাঙ্ক নিপার নিকোলসন** (ইংরেজি: Frank Nicholson; জন্ম: ১৭ সেপ্টেম্বর, ১৯০৯ - মৃত্যু: ৩০ জুলাই, ১৯৮২) কাম্বারল্যান্ডের মিলম এলাকায় জন্মগ্রহণকারী ইংরেজ বংশোদ্ভূত দক্ষিণ আফ্রিকান আন্তর্জাতিক ক্রিকেটার ছিলেন। দক্ষিণ আফ্রিকা ক্রিকেট দলের অন্যতম সদস্য ছিলেন তিনি। ১৯৩০-এর দশকের মাঝামাঝি সময়কালে অত্যন্ত সংক্ষিপ্ত সময়ের জন্যে দক্ষিণ আফ্রিকার পক্ষে আন্তর্জাতিক ক্রিকেটে অংশগ্রহণ করেছেন।

ঘরোয়া প্রথম-শ্রেণীর দক্ষিণ আফ্রিকান ক্রিকেটে অরেঞ্জ ফ্রি স্টেট দলের প্রতিনিধিত্ব করেন। দলে তিনি মূলতঃ উইকেট-রক্ষক হিসেবে খেলতেন। এছাড়াও, ডানহাতে কার্যকরী ব্যাটিংশৈলী প্রদর্শন করেছিলেন **নিপার নিকোলসন** নামে পরিচিত **ফ্রাঙ্ক নিকোলসন**।

প্রথম-শ্রেণীর ক্রিকেট
---------------------

১৯২৭-২৮ মৌসুম থেকে ১৯৪৬-৪৭ মৌসুম পর্যন্ত ফ্রাঙ্ক নিকোলসনের প্রথম-শ্রেণীর খেলোয়াড়ী জীবন চলমান ছিল।

ফ্রাঙ্ক নিকোলসন ডানহাতি ব্যাটসম্যান ও উইকেট-রক্ষক হিসেবে খেলতেন। ২০ বছর ধরে ১৯২৭ সাল পর্যন্ত দূর্বলতর দল গ্রিকুয়াল্যান্ড ওয়েস্টের প্রধান চালিকাশক্তির ভূমিকায় অবতীর্ণ হয়েছিলেন। এ পর্যায়ে তিনি কখনোবা ভারপ্রাপ্ত অধিনায়ক ও ব্যাটিং উদ্বোধনে নামতেন। ১৯২৯-৩০ মৌসুমে ওয়েস্টার্ন প্রভিন্সের বিপক্ষে ব্যাটিং উদ্বোধনে নেমে ১৩১ রানের প্রথম শতরানের ইনিংস খেলেন। কেন ভিলজোয়েনের দ্বি-শতক ও জেন বালাস্কাসের ১০১ রানের কল্যাণে গ্রিকুয়াল্যান্ড ওয়েস্ট ৬০৩ রান তুলে। এ সংগ্রহটি প্রথম-শ্রেণীর ক্রিকেটে দলের সর্বোচ্চ রান হিসেবে চিত্রিত হয়ে আছে।

১৯৩৩-৩৪ মৌসুমে এ সংগ্রহটিকে আরো স্ফীত করে তোলেন। অরেঞ্জ ফ্রি স্টেটের বিপক্ষে ১৪৮ রান করেন। ঐ বছরের শেষদিকে একই প্রতিপক্ষের বিপক্ষে উদ্বোধনী ব্যাটসম্যান, উইকেট-রক্ষক ও অধিনায়কের দায়িত্বে থেকে ১৮৫ রান করেন। এটিই পরবর্তীকালে তার প্রথম-শ্রেণীর ক্রিকেটে সর্বোচ্চ রান হিসেবে রয়ে যায়। তাসত্ত্বেও কোন প্রতিনিধিত্বমূলক খেলায় তাকে রাখা হয়নি ও ১৯৩৫ সালে ইংল্যান্ড গমনার্থে তাকে বিবেচনায় আনা হয়নি।

আন্তর্জাতিক ক্রিকেট
-------------------

সমগ্র খেলোয়াড়ী জীবনে চারটিমাত্র টেস্টে অংশগ্রহণ করেছেন ফ্রাঙ্ক নিকোলসন। সবগুলো টেস্টই অস্ট্রেলিয়ার বিপক্ষে খেলেছিলেন তিনি। ১৪ ডিসেম্বর, ১৯৩৫ তারিখে ডারবানে সফরকারী অস্ট্রেলিয়া দলের বিপক্ষে টেস্ট ক্রিকেটে অভিষেক ঘটে তার। ১৫ ফেব্রুয়ারি, ১৯৩৬ তারিখে জোহেন্সবার্গে একই দলের বিপক্ষে সর্বশেষ টেস্টে অংশ নেন তিনি।

১৯৩৫-৩৬ মৌসুমে জক ক্যামেরনের আকস্মিক মৃত্যুতে অস্ট্রেলিয়ার বিপক্ষে অনুষ্ঠিত সিরিজে মুখোমুখি হন। এ পর্যায়ে ইংল্যান্ড সফরে ক্যামেরনের সহযোগী ও যুক্তরাজ্যে বসবাসরত রবার্ট উইলিয়ামসের সুপারিশক্রমে তাকে দলে নেয়া হয়। একচেটিয়া খেলায় অস্ট্রেলিয়া দল ৪-০ ব্যবধানে সিরিজ জয় করে। একটি খেলা ড্রয়ে পরিণত হয়েছিল। প্রথম চারটি খেলায় তিনি মাত্র তিনটি ক্যাচ তালুবন্দী করেন। সিরিজের চতুর্থ টেস্টের উভয় ইনিংসে শূন্য রানে বিদেয় নেন। ফলশ্রুতিতে, পঞ্চম টেস্টের জন্যে এডওয়ার্ড ফন দার মারউইকে তার স্থলাভিষিক্ত করা হয়। নিচেরসারিতে ব্যাটিং করেছেন ও অংশগ্রহণকৃত আট ইনিংসে মাত্র ৭৬ রান তুলতে সক্ষম হন। তন্মধ্যে, এক ইনিংসে অপরাজিত থাকেন।

অবসর
----

আন্তর্জাতিক ক্রিকেট থেকে প্রত্যাখ্যাত হবার পর গ্রিকুয়াল্যান্ড ওয়েস্টে ফিরে আসেন এবং আরও দুই মৌসুম নিয়মিতভাবে খেলতে থাকেন। তবে, ১৯৪৬-৪৭ মৌসুমে অনিয়মিত অবস্থায় খেলতেন।

৩০ জুলাই, ১৯৮২ তারিখে ৭২ বছর বয়সে কেপ প্রদেশের পোর্ট এলিজাবেথ এলাকায় ফ্রাঙ্ক নিকোলসনের দেহাবসান ঘটে।

তথ্যসূত্র
---------

1. ↑  "Frank Nicholson"। www.cricketarchive.com। সংগ্রহের তারিখ ২০১২-০১-১১।
2. ↑  "Scorecard: Griqualand West v Western Province"। www.cricketarchive.com। ১৯৩০-০২-২১। সংগ্রহের তারিখ ২০১২-০২-১৮।
3. ↑  "Highest Team totals for Griqualand West"। www.cricketarchive.com। সংগ্রহের তারিখ ২০১২-০২-১৮।
4. ↑  "Scorecard: Griqualand West v Orange Free State"। www.cricketarchive.com। ১৯৩৩-১২-১৫। সংগ্রহের তারিখ ২০১২-০২-১৮।
5. ↑  "Scorecard: Orange Free State v Griqualand West"। www.cricketarchive.com। ১৯৩৫-০১-০১। সংগ্রহের তারিখ ২০১২-০২-১৮।
6. ↑  "Scorecard: South Africa v Australia"। www.cricketarchive.com। ১৯৩৬-০২-১৫। সংগ্রহের তারিখ ২০১২-০২-১৮।

আরও দেখুন
---------

* হার্বি ওয়েড
* সিরিল ভিনসেন্ট
* দক্ষিণ আফ্রিকান টেস্ট ক্রিকেটারদের তালিকা
* প্রথম-শ্রেণীর ক্রিকেট দলসমূহের বর্তমান তালিকা

বহিঃসংযোগ
---------

* ইএসপিএনক্রিকইনফোতে ফ্রাঙ্ক নিকোলসন উইকিউপাত্তে এটি সম্পাদনা করুন (ইংরেজি)

* ক্রিকেটআর্কাইভে ফ্রাঙ্ক নিকোলসন  উইকিউপাত্তে এটি সম্পাদনা করুন (সদস্যতা প্রয়োজনীয়) (ইংরেজি)